*****

ΚΑΝΟΝΙΣΜΟΣ (ΕΟΚ) αριθ. 1577/89 ΤΟΥ ΣΥΜΒΟΥΛΙΟΥ

της 5ης Ιουνίου 1989

για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα κρασιά ποιότητας και αφρώδη κρασιά καταγωγής Αυστρίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι στη συμφωνία με την Αυστρία σχετικά με την αμοιβαία καθιέρωση δασμολογικών ποσοστώσεων για ορισμένα κρασιά ποιότητας η Κοινότητα ανέλαβε τη δέσμευση να αναστείλει ολικά τους εφαρμοζόμενους δασμούς για τα κρασιά ποιότητας και τα αφρώδη κρασιά, καταγωγής Αυστρίας, τα οποία ανταποκρίνονται στις διατάξεις του αμπελοοινικού νόμου του 1985 της Αυστριακής Δημοκρατίας, σε δοχεία με περιεχόμενο που δεν υπερβαίνει τα 2 λίτρα μέσα στα όρια ετήσιων δασμολογικών ποσοστώσεων των 85 000 και των 2 000 εκατολίτρων αντίστοιχα· ότι η συμφωνία αυτή προβλέπει επίσης ότι η περίοδος ποσόστωσης εκτείνεται από 1ης Ιουλίου κάθε έτους μέχρι 30 Ιουνίου του επόμενου έτους και ότι οι εφαρμοζόμενοι δασμοί στην Ισπανία και την Πορτογαλία, μέσα στα πλαίσια αυτών των ποσοστώσεων, θα πρέπει να είναι ίσοι με εκείνους που εφαρμόζονται από αυτά τα κράτη μέλη έναντι της Κοινότητας με τη σύνθεσή της στις 31 Δεκεμβρίου 1985· ότι θα πρέπει, επομένως, να ανοιχθούν, για την περίοδο από 1ης Ιουλίου 1989 μέχρι τις 30 Ιουνίου 1990, οι εν λόγω κοινοτικές δασμολογικές ποσοστώσεις για ποσότητες που προβλέπονται από τη συμφωνία·

ότι θα πρέπει να διασφαλισθεί, ιδίως, η ίση και συνεχής πρόσβαση όλων των εισαγωγέων της Κοινότητας στις εν λόγω ποσοστώσεις και η χωρίς διακοπή εφαρμογή του δασμού που προβλέπεται για τις ποσοστώσεις αυτές για όλες τις εισαγωγές, μέχρις ότου εξαντληθούν αυτές οι τελευταίες· ότι πρέπει να ληφθούν τα αναγκαία μέτρα προκειμένου να εξασφαλιστεί μια κοινοτική και αποτελεσματική διαχείριση της δασμολογικής αυτής ποσόστωσης, εξασφαλίζοντας τη δυνατότητα στα κράτη μέλη να προβαίνουν σε αναλήψεις από την ποσότητα της ποσόστωσης των αναγκαίων ποσοτήτων που αντιστοιχούν σε πραγματικές εισαγωγές· ότι αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής, η οποία πρέπει, ιδίως, να μπορεί να παρακολουθεί το βαθμό εξάντλησης των ποσοτήτων των ποσοστώσεων και να πληροφορεί σχετικά τα κράτη μέλη·

ότι, επειδή το Βασίλειο του Βελγίου, το Βασίλειο των Κάτω Χωρών και το Μεγάλο Δουκάτο του Λουξεμβούργου έχουν συνενωθεί και αντιπροσωπεύονται από την οικονομική ένωση Μπενελούξ, κάθε ενέργεια σχετική με τη διαχείριση των μεριδίων που αναλαμβάνονται από αυτή την οικονομική ένωση μπορεί να διεξάγεται από ένα από τα μέλη της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από 1ης Ιουλίου 1989 έως 30 Ιουνίου 1990 και με την επιφύλαξη της παραγράφου 3, οι δασμοί που εφαρμόζονται κατά την εισαγωγή των προϊόντων που περιγράφονται κατωτέρω, καταγωγής Αυστρίας, αναστέλλονται στα επίπεδα και μέσα στα όρια δασμολογικών ποσοστώσεων που αναφέρονται έναντι καθενός από αυτά:

1.2.3.4.5 // // // // // // Κωδικός

αριθμός // Κωδικός ΣΟ // Περιγραφή εμπορευμάτων

// Ύψος της

ποσόστωσης

(σε hl) // Ύψος εφαρμοζόμενου

δασμού

(σε %) // // // // // // 09.0804 // ex 2204 21 25 ex 2204 21 29 ex 2204 21 35 ex 2204 21 39 ex 2204 21 49 // Κρασιά ποιότητας, σε δοχεία με περιεχόμενο που δεν υπερβαίνει τα 2 λίτρα // 85 000 // 0 // 09.0806 // ex 2204 10 19 ex 2204 10 90 // Κρασιά αφρώδη, ποιότητας,, σε δοχεία με περιεχόμενο που δεν υπερβαίνει τα 2 λίτρα // 2 000 // 0 // // // // //

2. Εντός των ορίων δασμολογικών ποσοστώσεων που αναφέρονται στην παράγραφο 1, το Βασίλειο της Ισπανίας και η Πορτογαλική Δημοκρατία εφαρμόζουν δασμούς ίσους με εκείνους που εφαρμόζουν για παρόμοια προϊόντα έναντι της Κοινότητας με τη σύνθεσή της στις 31 Δεκεμβρίου 1985.

3. Επωφελούνται των δασμολογικών ποσοστώσεων, που αναφέρονται στην παράγραφο 1, μόνο τα κρασιά που συνοδεύονται από ένα παραστατικό VI 1 ή ένα απόσπασμα VI 2, συμπληρωμένο σύμφωνα με τον κανονισμό (ΕΟΚ) αριθ. 3590/85 (1). Το παραστατικό VI 1 πρέπει να φέρει στη θέση αριθ. 15, μια από τις ακόλουθες ενδείξεις, σχολιασμένη από τον αρμόδιο αυστριακό οργανισμό:

«Βεβαιούται ότι το κρασί που αποτελεί αντικείμενο του παρόντος παραστατικού είναι κρασί ποιότητας (1), αφρώδες κρασί ποιότητας (1) καταγωγής Αυστρίας, σύμφωνα με τον αμπελοοινικό νόμο του 1985 της Αυστριακής Δημοκρατίας.

(1) Να διαγραφεί η μη σωστή ένδειξη.»

Επιπλέον, τα εν λόγω κρασιά υπόκεινται στην τήρηση της τιμής αναγωγής «ελεύθερο στα σύνορα». Για να μπορέσουν αυτά τα κρασιά να επωφεληθούν των δασμολογικών ποσοστώσεων πρέπει να τηρείται το άρθρο 54 του κανονισμού (ΕΟΚ) αριθ. 822/87 (2), όπως τροποποιήθηκε τελευταία από τον κανονισμό (ΕΟΚ) αριθ. 2964/88 (3).

Άρθρο 2

Η διαχείριση των δασμολογικών ποσοστώσεων που αναφέρονται στο άρθρο 1 γίνεται από την Επιτροπή, η οποία δύναται να λαμβάνει κάθε χρήσιμο διοικητικό μέτρο προκειμένου η εν λόγω διαχείριση να είναι αποτελεσματική.

Άρθρο 3

Εάν ένας εισαγωγέας προσκομίσει σε ένα κράτος μέλος διασάφηση θέσης σε ελεύθερη κυκλοφορία στην οποία περιλαμβάνεται αίτηση χορήγησης ευεργετήματος του προτιμησιακού καθεστώτος για ένα προϊόν που αναφέρεται στον παρόντα κανονισμό και εάν αυτή η διασάφηση γίνεται δεκτή από τις τελωνειακές αρχές, το συγκεκριμένο κράτος μέλος προβαίνει, με κοινοποίηση στην Επιτροπή, στην ανάληψη από την ποσόστωση ποσότητας αντίστοιχης των αναγκών του.

Οι αιτήσεις για ανάληψη με την ένδειξη της ημερομηνίας αποδοχής των εν λόγω διασαφήσεων πρέπει να διαβιβάζονται, χωρίς καθυστέρηση, στην Επιτροπή.

Οι αναλήψεις χορηγούνται από την Επιτροπή σε συνάρτηση με την ημερομηνία αποδοχής των διασαφήσεων θέσης σε ελεύθερη κυκλοφορία από τις τελωνειακές αρχές του συγκεκριμένου κράτους μέλους, στο μέτρο που το διαθέσιμο υπόλοιπο το επιτρέπει.

Εάν ένα κράτος μέλος δεν χρησιμοποιήσει τις αναληφθείσες ποσότητες, τις επιστρέφει, μόλις αυτό είναι δυνατό, στο ποσό της αντίστοιχης ποσόστωσης.

Εάν οι αιτούμενες ποσότητες είναι μεγαλύτερες από το διαθέσιμο υπόλοιπο του ποσού της ποσόστωσης, η κατανομή γίνεται pro rata των αιτήσεων. Η Επιτροπή ενημερώνει τα κράτη μέλη σύμφωνα με τις ίδιες λεπτομέρειες.

Άρθρο 4

1. Τα κράτη μέλη θεσπίζουν κάθε αναγκαία διάταξη ώστε οι αναλήψεις που πραγματοποιούνται κατ' εφαρμογή του άρθρου 3 να καθιστούν δυνατόν τον χωρίς διακοπή καταλογισμό, στα συνολικά τους μερίδια, των κοινοτικών ποσοστώσεων.

2. Τα κράτη μέλη εξασφαλίζουν στους εξαγωγείς των εν λόγω προϊόντων την ελεύθερη πρόσβαση στις ποσοστώσεις εφόσον το επιτρέπουν τα υπόλοιπα των ποσοστώσεων.

3. Τα κράτη μέλη προβαίνουν στον καταλογισμό των εισαγωγών των εν λόγω προϊόντων στις αναλήψεις τους, στο βαθμό που τα προϊόντα παρουσιάζονται στο τελωνείο υπό την κάλυψη διασαφήσεων θέσης σε ελεύθερη κυκλοφορία.

4. Ο βαθμός εξάντλησης των ποσοστώσεων διαπιστώνεται με βάση τις εισαγωγές που καταλογίζονται σύμφωνα με τους όρους της παραγράφου 3.

Άρθρο 5

Τα κράτη μέλη ενημερώνουν την Επιτροπή, ύστερα από αίτησή της, για τις εισαγωγές που καταλογίστηκαν πράγματι στα μερίδιά τους.

Άρθρο 6

Τα κράτη μέλη και η Επιτροπή συνεργάζονται στενά για την τήρηση του παρόντος κανονισμού.

Άρθρο 7

Ο παρών κανονισμός αρχίζει να ισχύει την 1η Ιουλίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 5 Ιουνίου 1989.

Για το Συμβούλιο

Ο Πρόεδρος

J. BARRIONUEVO PENA

(1) ΕΕ αριθ. L 343 της 20. 12. 1985, σ. 20.

(2) ΕΕ αριθ. L 84 της 27. 3. 1987, σ. 1.

(3) ΕΕ αριθ. L 269 της 29. 9. 1988, σ. 5.